钦定古今图书集成/理学汇编/经籍典/第128卷 > 《君牙伯冏吕刑三书论》前人
## 钦定古今图书集成/理学汇编/经籍典/第128卷 > 《君牙伯冏吕刑三书论》前人

夫子定书，自周成、康后独存。穆王作《君牙》《伯冏》《吕刑》
三书，欲知穆王用人与其训刑之意，如是明审，可知
穆王之为人，不坠文、武、成、康之风烈矣。韩退之作《徐
偃王庙碑》，乃曰：“偃王君国子民，待四方，一出于仁义。
时穆王无道，意不在天下，得八龙骑之西，宴王母于
瑶池，忘归，诸侯贽于庭者三十六国。”如退之说，则夫
子所取三篇，可以无传。夫乘八骏，觞王母，出于列御
寇，谓西极之仙人与穆王同游，以至于瑶池，此特御
寇驾言以神，仙人之术，大概诡怪如此。后左氏不之
察，因曰：“穆王周行天下，将皆有车辙马迹焉。”妄者又
作《穆天子传》，以广孟浪之说，此退之取以为据也。退
之名为信吾道，排异端者也，而反溺于异端，不已陋
乎？信一怪诞之说而戾夫定《书》之旨，致徐偃之伪名，
诬周王之大恶。退之一碑之失，万世不能赎也。今观
《穆王》三篇，其命君牙为大司徒，则自谓守文、武、成、康
之遗绪，其心忧危，若蹈虎尾，涉春冰，必赖股肱心膂
而为之辅翼也。其命伯冏为太仆正，则自谓“怵惕惟
厉，中夜以兴，思免厥愆。”至有“仆臣谀厥后自圣”之言，
非惟见任君牙、伯冏之得人，且知其饬躬畏咎也。其
命吕侯以刑也，则历告以谨刑罚，恤非辜。虽当耄年，
而其心未尝不在民，反谓之不在天下，何耶？使穆王
作三书，皆无实之言，所任之人亦不当，则夫子不取
之也。今世儒见命伯冏为太仆正，则曰穆王好马故
也。读《吕刑》穆王享国百年，耄荒则曰：“王耄而荒怠，好
游故也。”故列子之说，传于《左氏》，以及于韩子，信韩子
之说必至此也。据《书》曰“王享国百年耄”，言时已老矣，
而犹荒度，作《吕刑》以诘四方，正知王之不忘也。荒度
之义，与荒度土功同，若果耄且荒，何暇训夏赎刑乎？